
MEMORANDUM BASHKËPUNIMI
MIDIS
KOMISIONIT PËR POLITIKËN E JASHTME 
TË KUVENDIT TË REPUBLIKËS SË SHQIPËRISË
DHE 
KOMISIONI PËR PUNË TË JASHTME DHE DIASPORË 
TË KUVENDIT TË REPUBLIKËS SË KOSOVËS 

Komisioni për Punët e Jashtme i Kuvendit të Republikës së Shqipërisë dhe Komisioni për Punë të Jashtme dhe Diasporë i Kuvendit të Kosovës (palët nënshkruese), në përputhje me objektivat e tyre, politikat e jashtme të shteteve respektive dhe parimet e të drejtës ndërkombëtare shprehin zyrtarisht gatishmërinë e tyre për bashkëpunim dypalësh institucional në shërbim të mbrojtjes dhe promovimit të përbashkët të interesave të njëjta kombëtare në fushën e politikës së jashtme.

Qëllimi i Memorandumit
Ky Memorandum përmban parimet e përgjithshme të bashkëpunimit ndërparlamentar në politikën të jashtme, në përputhje me fushat e përbashkëta të interesit, si dhe krijon mundësi për zhvillimin e programeve të bashkëpunimit, bazuar në parimin e reciprocitetit dhe të dobisë së ndërsjellë. 
Ai është hartuar në funksion të krijimit të një hapësire të përbashkët mbarëshqiptare, në zemër të familjes së kombeve, e më së pari atyre europianë, në përputhje me të drejtën ndërkombëtare, në respekt të plotë të sovranitetit të vendeve fqinje dhe në një frymë të shëndoshë bashkëpunimi, çka është një projekt afatgjatë kombëtar.
Memorandumi inkurajon rolin e parlamenteve në nxitjen e procesit të integrimit evropian dhe euroatlantik duke forcuar bashkëpunimin ndërparlamentar, mbikëqyrjen parlamentare dhe përafrimin e legjislacionit.
Ai synon konsolidimin e Kosovës si një realitet i pakthyeshëm gjeopolitik dhe njohjen e saj e saj sa më të shpejtë dhe integrimin e saj në organizmat ndërkombëtare, çka është jo vetëm e një rëndësie themelore mbarëkombëtare por gjithashtu  do të hapë një epokë të re paqe, sigurie e bashkëpunimi në rajon.
Memorandumi mbështet krijimin e strukturave që synojnë një bashkëpunim më të ngushtë midis palëve nënshkruese, përfshi konsultime të rregullta në fushën e politikave të jashtme, kur është e përshtatshme si dhe bashkëpunimin me organizatat e shoqërisë civile dhe nismat ndërkombëtare, të cilat kanë njohuri të çështjeve me interes.
Palët nënshkruese,

Të udhëhequra nga vizioni i përbashkët politik dhe strategjik në drejtim të mbrojtjes dhe promovimit të interesave të përbashkëta kombëtare në fushën e politikës së jashtme ;
Me qëllim të përafrimit të pozicioneve politike dhe rritjen e angazhimeve të përbashkëta në arenën ndërkombëtare;
Duke vlerësuar momentin për t'i dhënë një shtytje të re angazhimit politik dhe fuqizuar rolin e tyre në arenën ndërkombëtare ;
Të gatshme për shfrytëzimin e plotë të mundësive të bashkëpunimit në fushën e politikës së jashtme dhe harmonizimin e plotë të interesave strategjike kombëtare ;
A. Angazhohen të zhvillojnë një politikë të bashkërenduar në fushat strategjike të rëndësisë kombetare në politiken e jashtme nëpërmjet:

· përpilimit dhe zbatimit të strategjive të përbashkëta në fushën e politikës së jashtme;

· formulimit dhe mbajtjes së qendrimeve të përbashkëta në forumet ndrërkombëtare përsa i përket çështjeve me interes të përbashkët kombëtar;

· koordinimin dhe intensifikimin e përpjekjeve të përbashkëta për :
· njohjen sa më të gjerë ndërkombëtare të Kosovës si shtet i pavarur dhe sovran, më së pari nga shtetet europiane që nuk e kanë bërë ende ; 
· integrimin e Kosovës në institucionet euroatlantike dhe organizmat ndërkombëtare më të rëndësishme në arenën ndërkombëtare ;    
B.	Bien dakord  të ndërmarrin masat  institucionale për të unifikuar objektivat dhe qëndrimet politike në funksion të interesave strategjike e përbashkëta kombëtare dhe të parashikojnë masat për përfaqësim të bashkërenduar në rastet e rëndësisë së posaçme, siç përcaktohen më poshtë:
· Ngritjen e "Këshillit të Përbashkët për Planifikim Strategjik" me qëllim të përcaktimit dhe planifikimit të politikave konkrete për çështje të rëndësisë kombëtare të prioriteteve dhe qendrimeve të përbashketa të rëndësisë kombëtare në fushën e politikës së jashtme dhe diplomacisë. Këshilli do të jetë një trupe e përhershme dhe do të përfshije, por nuk do të kufizohet në, drejtoritë e përgjithshme dhe strukturat që trajtojnë çështjet e rajonit në dy institucionet. Si rregull, kjo strukture do të mblidhet 3 herë në vit me qellim përcaktimin e politikave të përbashkëta dhe hartimin e propozimeve të ndryshme për fuqizim të politikave kombëtare që do të paraqiten në mbledhjet ndërqeveritare.

· Ngritjen e një "Grupi  ndërparlamentar  për përfaqësim të  bashkërenduar ndërkombëtar" me  qëllim hartimin e objektivave programore, bashkërendimin e qendrimeve politike në rrafshin ndërkombëtar, marrjen e detyrimeve konkrete në përfaqësim të njëra-tjetres, veçanërisht në organizata ndërkombëtare, sipas interesit të Palëve. Grupi ndërparlamentar mund të përfshijë dhe strukturat tjera, sipas nevojës, dhe do të mblidhet, së paku, 3 herë në vit. Qendrimet politike të dakorduara nga ky mekanizëm janë detyruese për Palët.
[bookmark: _GoBack]Fushat e bashkëpunimit
Në kuadër të plotësimit të objektivave të Memorandumit, palët nënshkruese do të bashkëpunojnë veçanërisht, por jo vetëm, në fushat e mëposhtme:
1. Shkëmbimi i përvojave dhe praktikave më të mira në fushën e integrimit euroatlantik dhe të proceseve të negocimit;
2. Mbikqyrja parlamentare në fushën e politikave të jashtme;
3. Harmonizimi i legjislacionit respektiv;
4. Ngritja e kapaciteteve nëpërmjet asistencës teknike dhe aktiviteteve;
5. Krijimi i qasjeve dhe projekteve të përbashkëta promovuese;
6. Sigurimi i hapësirës për ndërgjegjësimin e publikut kombëtar e ndërkombëtar.

Mjetet e bashkëpunimit
Palët, duke pasur qëllimet e lart-përmendura, shprehin gatishmërinë e tij për të bashkëpunuar duke organizuar aktivitete të përbashkëta për çështjet e mëposhtme:
1. Promovimin e dialogut politik me institucionet shtetërore të përfshira dhe zhvillimin e diskutimeve për çështjet kyçe që lidhen me qëllimin e këtij Memorandumi;
2. Organizimin dhe pjesëmarrjen dhe kontributin në forume, konferenca, botime apo ngjarje të tjera ndërkombëtare.

NË SHENJË MIRËKUPTIMI PËR GJITHÇKA MË SIPËR, të nënshkruarit e mëposhtëm firmosin këtë Memorandum Bashkëpunimi, në dy kopje origjinale, ku të dy tekstet kanë të njëjtën besueshmëri dhe vërtetësi.

Tiranë, më ________________


NË EMËR TË KOMISIONIT PËR POLITIKËN E JASHTME 
TË KUVENDIT TË REPUBLIKËS SË SHQIPËRISË 

Mimi KODHELI
Kryetare

NË EMËR TË KOMISIONIT PËR PUNË TË JASHTME DHE DIASPORË 
TË KUVENDIT TË REPUBLIKËS SË KOSOVËS

Haki ABAZI
Kryetar 

